钦定古今图书集成/理学汇编/学行典/第219卷 > 陈孝子
## 钦定古今图书集成/理学汇编/学行典/第219卷 > 陈孝子

按《武昌府志》：陈孝子，逸其名，不知何许人。相传江右
诸生尝来江夏，冬夏恒著一麻衣，肩一檐，一载木主
刻母像，一载竹器盛饮食。浪游城市，尝与市上婴儿
伍，有邀饮食者，必向木主前卜兆，曰：“母亲吃茶。”遇吉
兆，喜动颜色，曰：“娘娘欢喜。”即过其家，与人谈古今忠
孝节义，辄娓娓不倦，至可悲可愤之际，辄流涕痛哭
不可禁。孝子具有至性，或穷于所遇，感激而至佯狂
者，其古匡章之流亚欤！不然，何载母而不及父也。